בניין טראמפ

בניין טראמפ (באנגלית: The Trump Building) שנקרא בעבר וול סטריט 40, הוא גורד שחקים הממוקם בוול סטריט 40, מנהטן, ניו יורק, ארצות הברית. הבניין מתנשא לגובה של 282.6 מטרים והוא בן 70 קומות. בזכות כך, החזיק בתואר "הבניין הגבוה ביותר בעולם" במשך חודש אחד, 27 באפריל-27 במאי 1930, עד השלמת בנייתו של בניין קרייזלר. הבניין נבנה ב-11 חודשים בלבד והוקם על ידי בנק מנהטן ואף נקרא בעבר בשם זה. כיום הוא ידוע בשם "בניין טראמפ" על שם המיליארדר דונלד טראמפ שקנה ושיפץ אותו בשנת 1995, ומאוחר יותר נהיה גם נשיא ארצות הברית. הבניין תוכנן על ידי האדריכל ה. קרייג סברנס בליווי האדריכל Yasuo Matsui ומשרד האדריכלים הניו יורקי, "שריב, לם והרמון" ששימש כיועץ לפרויקט. אדוארד קלדוול תכנן את מערכת התאורה והאדריכל דר סקוט תכנן את לובי הכניסה. עבודות הבנייה על "בניין בנק מנהטן", שמו הקודם של הבניין, ברחוב וול סטריט 40, החלו בשנת 1929 והוא תוכנן להיות גבוה ב-41 מטרים מבניין וולוורת', שבנייתו הושלמה בשנת 1913. יתר על כן, הבניין תוכנן להיות גבוה בחצי מטר מבניין קרייזלר, שהחל להיבנות שנה קודם לכן, ב-1928. אולם, באוקטובר 1929, היזם, וולטר קרייזלר, השיג אישור מיוחד לבניית צריח, העשוי פלדת אל חלד, בראשו של בניין קרייזלר בגובה 38.1 מטרים, שהקנה למבנה גובה סופי של 319 מטרים. לאחר הוספת הצריח, בניין קרייזלר הפך להיות "הבניין הגבוה ביותר בעולם" החל מה-27 במאי 1930 למשך כשנה אחת, עד שנת 1931, בה הושלם בניין האמפייר סטייט שהפך בתורו להיות הגבוה ביותר בעולם. בערב ה-20 במאי 1946, מטוס מסוג ביץ' דגם 18 של חילות האוויר של צבא ארצות הברית, שעשה את דרכו לנמל התעופה הבינלאומי ניוארק ליברטי, התנגש בצידו הצפוני של הבניין באזור הקומה ה-58 בסביבות השעה 20:10. התנגשות המטוס פערה חור בקוטר של כ-3 מטרים בשלד הבניין וכתוצאה מהאירוע, נהרגו כל נוסעי המטוס, חמישה במספר, כולל קצינה בחיל הנשים של צבא ארצות הברית. הסיבה לתאונה נגרמה עקב ערפל וראות לקויה. בזמן האירוע דיווח נמל התעופה לה גוארדיה על תנאי ערפל כבד. חלקי המטוס והבניין שניזוקו נפלו לרחוב שמתחת אך, לא נגרמו פגיעות גופניות לאף אחד מ-2,000 העובדים ששהו בניין בזמן התאונה או לעוברי אורח ברחוב. תאונה זו הייתה השנייה שנרשמה בעיר ניו יורק, לאחר שביולי 1945 מפציץ מסוג B-25 התנגש בין הקומות ה-79 וה-80 של בניין האמפייר סטייט. הסיבה לתאונה הייתה גם כן ערפל כבד ותנאי ראות לקויים. בשנת 1982, ג'וזף וראלף ברנשטיין רכשו את הבניין ומאוחר יותר התגלה כי הם פעלו בשם פרדיננד מרקוס, נשיא הפיליפינים באותה תקופה. לאחר סיום כהונתו כנשיא הפיליפינים והקפאת כל נכסיו בארצות הברית, חולט הבניין, נזנח ועמד שמם. בשנת 1995, לאחר שנים של הזנחה, רכש דונלד טראמפ את הבניין ושינה את שמו לבניין טראמפ. הוא תכנן להסב את חציו העליון של הבניין למגורים ולהשאיר את חציו התחתון של הבניין מסחרי. לאחר בחינת הכדאיות הכלכלית לתוכנית, חזר בו טראמפ מהחלטתו והבניין נשאר כולו לצורכי מסחר. בשנת 2003, העמיד טראמפ את הבניין למכירה בסכום של 300 מיליון דולר אמריקאי אך לא הגיעו הצעות התואמות את ציפיותיו, והבניין נשאר בבעלותו. חזית הכניסה לבניין גורדי שחקים בניו יורק גורדי שחקים מוקדמים מדיה וקבצים בנושא בניין טראמפ בוויקישיתוף אתר האינטרנט הרשמי של בניין טראמפ (באנגלית) The Trump Building on CTBUH Skyscraper Center Wired New York - 40 Wall Street (The Trump Building) in-Arch.net: The 40 Wall Street Emporis.com – Building ID 115941 Model of the Trump Building (40 Wall Street) for Google Sketchup and Google Earth NY City Landmarks Preservation Commission Designation (אורכב 07.02.2009 בארכיון Wayback Machine) עלייה לצורך ירידה: גורדי שחקים שחזו את המשברים הפיננסיים הגרועים בהיסטוריה, באתר כלכליסט, 30 במאי 2013 "The Trump Building - The Skyscraper Center". Council on Tall Buildings and Urban Habitat. "The History of Measuring Tall Buildings". Council on Tall Buildings and Urban Habitat. Retrieved 3 May 2012. White, Norval; Willensky, Elliot. AIA Guide to New York City, 4th Edition; New York Chapter, American Institute of Architects; Crown Publishers/Random House. 2000. ISBN 0-8129-3107-6. p.019. Tauranac, John. The Empire State Building: The Making of a Landmark, p. 130. "Pilot Lost in Fog," New York Times, May 21, 1946, p. 1 Oser, Alan S. "Perspectives: 40 Wall Street; Asian Buyer Accepts a Leasing Challenge", New York Times, 20 June 1993. George H Ross, Trump Strategies for Real Estate: Billionaire Lessons for the Small Investor (Hoboken, NJ: John Wiley & Sons Inc, 2005) at 51.